Mkhize wil nie nou al sê oor omstrede kontrak | Maroela Media
Mkhize wil nie nou al sê oor omstrede kontrak
Zweli Mkhize, minister van gesondheid, en sy departement gaan nie in die stadium reageer op die bewerings dat mense na aan die minister voordeel getrek het uit 'n omstrede Covid-19-kontrak nie.
Volgens Mkhize is dit om te verseker dat nie ingemeng word met die spesiale ondersoekeenheid (SOE) se ondersoek nie. Al die nodige inligting en dokumente word aan die ondersoekers beskikbaar gestel, het hy gesê.
"Onderhoude is reeds met die betrokke partye gevoer. Daar is ook reeds met verskillende stappe begin om inligting rakende die bewerings bloot te lê. In hierdie stadium kan ons slegs bevestig dat die besluit om die ondersoek deur eksterne entiteite met die nodige kapasiteit te doen, belangrik is aangesien dit 'n paar opvallende ongerymdhede aan die lig gebring het waarop beslis gereageer of opgetree sal moet word."
Mkhize het benadruk dat sodra 'n finale verslag beskikbaar word, die uitkomste, bevindings en aanbevelings daarvan aan die publiek bekend gemaak sal word.
"Dit sal nie veel van 'n doel dien as in die openbaar op die bewerings wat ondersoek word, gereageer word nie en nie deur die reeds gevestigde formele ondersoekproses wat daartoe sal lei dat behoorlike regstappe gedoen kan word nie."
Scorpio, die ondersoekende eenheid van Daily Maverick, berig vertrouelinge van Mkhize, asook ander partye, het glo sowat R90 miljoen in betalings ontvang van 'n R150 miljoen-kontrak vir kommunikasie wat met Covid-19 en die nasionale gesondheidsversekering verband hou.
Die kontrakteur, Digital Vibes, is volgens Scorpio na bewering selfs betaal om Mkhize se mediakonferensies te skeduleer.
Scorpio berig die twee het die departement van gesondheid glo miljoene rande gevra om Mkhize se mediakonferensies, onderhoude en openbare vergaderings oor die Covid-19-pandemie te reël. Luidens die ondersoek is Digital Vibes glo selfs betaal om Mkhize se aankondiging oor Suid-Afrika se tweede virusvlaag te doen, 'n taak wat die departement se eie amptenare gewoonlik sou verrig.
Digital Vibes koronavirus Zweli Mkhize
Natuurlik sal hy homself verontskuldig. Aan die ander kant, is sy departement miskien totaal en al onbekwaam om die tipe van werk te doen. Dis mos algemeen.
Jy en ace moet dalk jul eie party stig…"Heel Bewusteloos"
Almal word altyd ondersoek, daar is bewyse, maar daar word nooit gehoor dat hulle skuldig bevind en vervolg is nie. So wat help al die ondersoeke? Korrupsie en diefstal gaan net op elke moontlike gebied voort.
Nou het julle nou WERKLIK gedink al die sanitizer het die man "skoongewas" van korrupsie en bedrog….? NOPE!! Sorry nê!